b'\n_START_ARTICLE_\nJames Turrell\n_START_SECTION_\nBiografia\n_START_PARAGRAPH_\nJames Turrell va n\xc3\xa9ixer a Pasadena, Calif\xc3\xb2rnia, fill de d\'Archibald Milton Turrell, un enginyer aeron\xc3\xa0utic, i Margaret Hodges Turrell, que es fa formar com a metgessa i va treballar als Peace Corps. Turrell va acabar l\'ensenyament secundari el 1961 al Pasadena High School i va continuar estudiant psicologia experimental al Pomona College de Claremont, on l\'any 1965 en va obtenir la llicenciatura. Havent-se interessat per l\'art, es va matricular en un m\xc3\xa0ster en arts a la Universitat de Calif\xc3\xb2rnia a Irvine, per\xc3\xb2 els seus estudis es van veure interromputs el 1966, quan va ser arrestat per instruir a homes joves perqu\xc3\xa8 evitessin l\'enllistament al Vietnam. Va estar un any a la pres\xc3\xb3, L\'any 1973 es va treure el m\xc3\xa0ster en arts al Claremont Graduate School. Despr\xc3\xa9s de la seva primera obra de llum, Afrum (White), 1966, en la qual es projectava la llum a el cant\xc3\xb3 o rac\xc3\xb3 d\'una la sala, formant un cub tridimensional flotant il\xc2\xb7luminat, va muntar un estudi propi en l\'antic hotel Mendota d\'Ocean Park (Los Angeles). Actualment l\'artista viu a Flagstaff, a prop del Painted Desert.\n_START_SECTION_\nInflu\xc3\xa8ncies\n_START_PARAGRAPH_\nJames Turrell va comen\xc3\xa7ar a utilitzar la llum com a primera mat\xc3\xa8ria de les seves investigacions a mitjans de la d\xc3\xa8cada dels seixanta, quan, juntament amb altres artistes del sud d\'aquest estat dels EUA, es debatia la consideraci\xc3\xb3 que l\'obra d\'art, m\xc3\xa9s que no pas un simple objecte, podia ser tamb\xc3\xa9 una experi\xc3\xa8ncia al voltant de la percepci\xc3\xb3 visual._NEWLINE_Influ\xc3\xaft pels membres d\'aquest moviment art\xc3\xadstic, anomenat Light and Space, tant pels aspectes metaf\xc3\xadsics del suprematisme de Mal\xc3\xa9vitx o El Lissitzky, com per la intenci\xc3\xb3 de Mondrian i van Doesburg de crear un llenguatge art\xc3\xadstic que fos universal, James Turrell va comen\xc3\xa7ar les seves investigacions sobre el poder de la llum durant els seus estudis universitaris. Prenent la llum i l\'espai on aquesta es manifesta com a mat\xc3\xa8ria exclusiva d\'aquestes investigacions, va comen\xc3\xa7ar a experimentar sobre les sensacions que la llum \xc3\xa9s capa\xc3\xa7 de provocar en funci\xc3\xb3 dels graus d\'intensitat.\n_START_SECTION_\nPrimeres obres\n_START_PARAGRAPH_\nL\'any 1967, amb motiu de la primera exposici\xc3\xb3 individual al Pasadena Art Museum, de Calif\xc3\xb2rnia, James Turrell va mostrar la primera s\xc3\xa8rie d\'obres de llum per a interiors que, anomenant-les en funci\xc3\xb3 dels fets que presentaven, volia que fossin interpretades com all\xc3\xb2 que eren en realitat i no com a un \xc3\xa0mbit preparat per a qualsevol lectura subjectiva. Les Light Projections que exposa s\xc3\xb3n unes projeccions de llum molt intensa dirigida sobre els angles ("cross-corners") o sobre les parets de l\'espai d\'exposici\xc3\xb3 ("single-wall"). Tot i que semblava que tenien una certa tridimensionalitat, aquestes projeccions no tenien cap propietat f\xc3\xadsica, i el seu efecte visual variava en funci\xc3\xb3 del punt de vista de l\'observador._NEWLINE_L\'any seg\xc3\xbcent, l\'artista va comen\xc3\xa7ar a realitzar construccions en les que la llum que provenia de darrere d\'un o m\xc3\xa9s costats d\'un env\xc3\xa0 dissolia les seves vores, modificant la percepci\xc3\xb3 que l\'espectador tenia de la sala._NEWLINE_L\'experimentaci\xc3\xb3 amb les sensacions que pot provocar la llum es manifesta tamb\xc3\xa9 a l\'interior del seu estudi, l\'esmentat hotel reconvertit en estudi i "laboratori", i on les primeres obres que hi va materialitzar (The Mendota Hotel Stoppages, 1968-69 i Light Spaces, 1970) van ser el resultat del control que va exercir sobre la llum en fer-la penetrar des de l\'exterior a trav\xc3\xa9s d\'unes obertures que va practicar sobre les parets de l\'estudi a partir de la direcci\xc3\xb3 de la font lluminosa de la qual es generaven: els fars dels cotxes que passaven pel carrer, els llums dels sem\xc3\xa0fors, les intermit\xc3\xa8ncies lluminoses dels senyals del carrer, etc., obres de llum artificial que, a banda de tenir una vida molt limitada, nom\xc3\xa9s es podien experimentar en la foscor de la nit._NEWLINE_Tamb\xc3\xa9 en aquesta \xc3\xa8poca va realitzar uns dibuixos celestes amb Sam Francis, utilitzant fum de colors per fer senyals i materials per "inseminar" els n\xc3\xbavols. _NEWLINE_Durant un breu per\xc3\xadode va col\xc2\xb7laborar amb Robert Irwin i el psic\xc3\xb2leg Edward Wortz per l\'Art and Technology Project, un projecte organitzat per la Universitat de Calif\xc3\xb2rnia amb l\'objectiu d\'incorporar artistes als equips d\'investigaci\xc3\xb3 de diferents companyies per tal de combinar la creativitat art\xc3\xadstica amb la cient\xc3\xadfica. Tractava sobre la psicologia i la percepci\xc3\xb3, i va culminar en una exposici\xc3\xb3 al Los Angeles County Museum of Art l\'any 1971._NEWLINE__NEWLINE_James Turrell va entrar en contacte amb el comte Panza di Biumo, el qual, despr\xc3\xa9s d\'haver-li comprat sis projectes concebuts entre 1972 i 1973, aconsegueix que dos  d\'ells (Lunette i Skyspace) es materialitzin a la vil\xc2\xb7la de Varese, on tenia bona part de la seva col\xc2\xb7lecci\xc3\xb3. S\xc3\xb3n dos projectes realitzats in situ i en qu\xc3\xa8 la llum natural procedent de l\'exterior, barrejant-se amb la llum artificial que l\'artista instal\xc2\xb7la a diferents llocs estrat\xc3\xa8gics de l\'arquitectura de dues sales, adquiria una dimensi\xc3\xb3 quasi divina. Els Skyspace eren habitacions tancades amb prou espai per unes 15 persones. Dins, els observadors seien en uns bancs al llarg de la vora per veure el cel a trav\xc3\xa9s d\'una obertura en el sostre.\n_START_SECTION_\nEvoluci\xc3\xb3\n_START_PARAGRAPH_\nA mesura que passa el temps, els projectes de llum de James Turrell s\'han tornat m\xc3\xa9s complexos de concepci\xc3\xb3 i m\xc3\xa9s precisos en la construcci\xc3\xb3. Ja no es tracta nom\xc3\xa9s de manipular la font de llum, sin\xc3\xb3 tamb\xc3\xa9 sobre els espais on s\'hauran d\'experimentar. Per tant es centra en l\'arquitectura de l\'espai i en la possibilitat de manipular-lo \xc3\xb2pticament a trav\xc3\xa9s de la llum que s\'hi desplega a dins. En s\xc3\xb3n exemples les s\xc3\xa8ries Shallow-Space-Constructions (1968), Wedgeworks (1969) o Veils (1974). A difer\xc3\xa8ncia de la tridimensionalitat suggerida a les seves primeres obres, aqu\xc3\xad aconsegueix que l\'espai real i tridimensional es converteixi en un espai bidimensional. \xc3\x89s un efecte de reducci\xc3\xb3 de profunditat espacial que, en lloc de fer-nos pensar que som a l\'interior d\'una sala, produeix la sensaci\xc3\xb3 d\'estar contemplant alguna pintura de Mark Rothko o Barnett Newman._NEWLINE_A partir dels anys 80 Turrell tamb\xc3\xa9 s\'interessa per l\'obscuritat i pels nivells m\xc3\xa9s \xc3\xadnfims de la percepci\xc3\xb3 de la llum. D\'aquestes investigacions en surt una s\xc3\xa8rie d\'obres en les quals l\'observador que l\'experimenta (un de sol cada vegada) arriba a dubtar fins i tot de l\'autenticitat real de la seva percepci\xc3\xb3 visual: Dark Spaces (Pleiades, 1983), les Operating Rooms (Alien Exam, 1989), les Perceptual Cells (Close Call, 1992) o les Soft Cells (Solitary, 1992).\n_START_SECTION_\nObres a Espanya\n_START_PARAGRAPH_\nEl mateix any 1992 va visitar Barcelona com a part dels artistes que es van convidar pels Jocs Ol\xc3\xadmpics. La seva aportaci\xc3\xb3 es va englobar en l\'apartat de Configuracions Urbanes. Va buscar diversos indrets de Barcelona abans de decidir-se pel que quedava del convent g\xc3\xb2tic de sant Agust\xc3\xad, aleshores poc m\xc3\xa9s que un edifici mig enrunat. L\'obra, anomenada Deuce Coop, consta de dues portes i els passadissos que segueixen dins el convent, il\xc2\xb7luminats amb neons. El 1994 va haver de ser desmuntada per les obres de reforma a l\'edifici. Michael Bond, assistent de l\'artista, va restaurar l\'obra de Turrell el 1998 i les portes il\xc2\xb7luminades van passar a ser tres._NEWLINE_L\'any 2005 va crear "Second Wind" al NMAC, a Vejer de la Frontera.\n_START_SECTION_\nRoden Crater\n_START_PARAGRAPH_\nL\'any 1977, amb la intenci\xc3\xb3 d\'enfrontar l\'espectador a les idees que ell tenia sobre les qualitats especials de la consci\xc3\xa8ncia i del redescobriment del coneixement primigeni de l\'exist\xc3\xa8ncia de l\'home, Turrell va comprar a Arizona el Roden Crater, un volc\xc3\xa0 extingit d\'un grup de dotze, de 400,000 anys i amb un di\xc3\xa0metre de 4.8 km. Des del seu interior - un cop que hagi acabat de crear la s\xc3\xa8rie de c\xc3\xa0meres i passadissos que hi est\xc3\xa0 fent - es podran presenciar els efectes c\xc3\xb2smics de la naturalesa juntament amb els efectes lum\xc3\xadnics i atmosf\xc3\xa8rics. L\'acc\xc3\xa9s al Roden Crater est\xc3\xa0 limitat a amics de Turrell, encara que els fans devots hi poden entrar si completen el "Turrell Tour", el qual consisteix a visitar obres de Turrell en 23 pa\xc3\xafsos arreu del m\xc3\xb3n.\n_START_SECTION_\nPremis\n_START_PARAGRAPH_\nTurrell ha rebut nombrosos premis d\'arts, incloent la beca de The John D. and Catherine T. MacArthur Foundation Fellowship l\'any 1984, el Premi de la Fundaci\xc3\xb3 Wolf de les Arts, d\'Israel, el 1998 i la National Medal of Arts l\'any 2013.'